চলতি কা নাম সাইকেল...
আমাদের বোধহয় একটু পিছিয়ে যাওয়ার সময় এসেছে। পেট্রোলের দাম তুঙ্গে! গাড়ি চড়ে ঘুরে বেড়ানোর উপায় রাখেনি সরকার। এবার ভরসা সাইকেল। নাক কোঁচকানোর কিছু নেই। যাদের আমরা কথায় কথায় অনুসরণ করি, সেই বিদেশিরাই দেদার সাইকেল ব্যবহার করেন। অফিসের সিইও থেকে কেরানি পর্যন্ত! তাই এবার বাড়ির অব্যবহৃত সাইকেলটা একটু চকচকে করে ফেলুন। নয়তো একটা কেতাদুরস্ত সাইকেল কিনেও নিতে পারেন। 
হন্টনও ভাল উপায়। কাছেপিঠে যেতে হলেও গাড়ি বার করার যে বদভ্যাসটা হয়ে গিয়েছিল, সেটা এবার ছাড়ুন। তার চেয়ে হেঁটেই মেরে দিন। শরীরচর্চাও হবে, কাজের কাজও। হেঁটে হয়তো বিমানবন্দর পর্যন্ত পৌঁছেও গেলেন, তারপর? বিমানে চড়তে ইচ্ছে করবে না। চড়চড়িয়ে বাড়ছে যে ভাড়া!
গাড়ি ভাড়া করে দূরে বেড়াতে যাওয়াতে সরকারি চোখরাঙানি। তাতে কী! রেলের উপর ভরসা রাখুন। পরিবার, বন্ধু নিয়ে সকলে মিলে রেলে চড়ুন। দেখবেন, পিকনিক আবহে মজাই লাগবে। রেল বাজেটে যে (সুরেশ) প্রভুর প্রসাদ! দশমিকের অঙ্কেও ভাড়া 
বাড়াননি রেলমন্ত্রী। 
বাচ্চাদের স্কেটার স্কুটার কিনে দিতে পারেন। বিদেশে এই জিনিসটার বেজায় চল। বাচ্চারা মজাও পাবে। নিজের জন্য রোলার স্কেটার স্কুটার কিনে ফেলুন। কলকাতার নিউমার্কেটেও এগুলো পাওয়া যাচ্ছে এখন। তবে ভাল কোম্পানির কিনতে চাইলে অনলাইনই ভরসা। ব্যাটারি-চালিত এই স্কুটার চালাতে শেখা মোটেও শক্ত নয়। 
চিট্‌ঠি আয়ি হ্যায়...
প্রয়োজনের অতিরিক্ত মোবাইল বাক্যালাপ বন্ধ করে দিন। কী হবে বাড়তি খরচা করে? তার চেয়ে চিঠি লিখুন না! অন্য রকমও হবে। আর ইন্টারনেট থাকতে তো চিন্তা নেই। হোয়াট্সঅ্যাপ, মেসেঞ্জার কল চালিয়ে যান। টেক্সট মেসেজও।
খানা খাজানা
গত বছরের বাজেটেও বাঙালির সেরা আমোদ পেটপুজোতে কোপ পড়েছিল। বেড়েছিল সার্ভিস ট্যাক্স। তার উপর ‘স্বচ্ছ ভারত সেস’। এবারে তার উপর জুটল ০.০৫ শতাংশ ‘কৃষি কল্যাণ সেস’। তাহলে মোট দাঁড়াচ্ছে ১৫ শতাংশ। বুঝুন ব্যাপারটা! ‘অওয়ধ ১৫৯০’র কর্ণধার শিলাদিত্য চৌধুরী যেমন জানালেন, ট্যাক্স বাড়ার ফলে ক্রেতাদের যথেষ্ট সমস্যা হবে। ‘‘মধ্যবিত্তরাই আমাদের ক্লায়েন্ট। বাজেটে তাঁদের পকেটেই টান পড়ছে। খাবারের দাম দু’টাকা বাড়ালেও ওঁরা আমাদের বলেন। এখন তো ট্যাক্সের জন্য সেক্ষেত্রে টাকা অনেকটাই বেশি হবে,’’ বললেন শিলাদিত্য।
বাঙালির যেখানে ভারত জিতলেই পার্টি, বন্ধুর সঙ্গে আড্ডা দেওয়া মানেই পার্ক স্ট্রিট, মন খারাপ হলেই পাব’এ গিয়ে বিয়ারে চুমুক— সেখানে এই ১৫ শতাংশটা ভারী বেদনাদায়ক। এর চেয়ে রেস্তোরাঁ যাওয়াটা বরং ছেড়েই দিন। ভাবুন, রবিবার একঘণ্টা লাইন দিয়ে রেস্তোরাঁয় টেবিল পেলেন। তারপর লম্বা বিল! বিষয়টা ঝক্কির কিনা? তার চেয়ে ঘরের ছেলের ঘরে ফেরাই ভাল। সব আমোদ-আহ্লাদ নিজের বা অন্যদের বাড়িতে সেরে ফেলুন। খাবার হোম ডেলিভারি করান কিংবা টেক-অ্যাওয়ে।
সরকার একটা উপকার করেছে মাইক্রোওয়েভ, রেফ্রিজারেটরের দাম কমিয়ে। তাই চাইলে বাড়িতেই সুস্বাদু খাবার বানিয়ে নিতে পারেন। বই বা ইউটিউবের সৌজন্যে বিষয়টা এখন নেহাতই জলভাত। 
কোনও পার্টিতে খাবার-দাবারের দায়িত্ব পুরোটা নিজের ঘাড়ে না নিয়ে ভাগ-বাটোয়ারা করে নিন বরং। এসব ব্যাপারে আর লজ্জা করবেন না। অতিথির অবস্থাও তথৈবচ। সুতরাং তিনিও বিষয়টা বুঝবেন। শুধু খাবার নয়, ড্রিংকটাও একইভাবে সকলকে পছন্দমাফিক আনতে বলে দেওয়াই ভাল। ওটার দাম আরও বেশি কিনা! আপনি শুধু জমিয়ে ‘হসপিটালিটি’ করুন। কেউ মিনারেল ওয়াটার চাইলে অবশ্যই ভ্রু-কুঞ্চন মাস্ট! একটু বুদ্ধি করে খাবারের মেনু ঠিক করুন। খুূূব বেশি পদ এড়িয়ে চলুন। দু’তিনটে পদ রাখুন। এতে অতিথিরা তৃপ্তি করে খেতেও পারবেন। চেষ্টা করে দেখতে পারেন, রাত্রিবেলায় সোলার ল্যাম্প জ্বালাতে পারেন কিনা! কারণ তার দাম কমছে! মেনুর বাজেটে কাটছাঁট করে যদি রাতটা আলোকোজ্জ্বল করা যায় আর কী!
পাব’এ বা রেস্তোরাঁয় গিয়ে ব্ল্যাক ডগ, হান্ড্রেড পাইপার্স ইত্যাদি মন্ত্র জপার দিন কি তবে শেষ? মদ্যপানটা এবারে ছাড়তেই হচ্ছে বোধহয়! কারণ অ্যালকোহল ট্যাক্স আরও বেশি। তাই বাড়িতেই বার বানিয়ে নিন। তাহলে কোনও কিছুই আর বাড়ন্ত ঠেকবে না। মোদী সরকারের সিগারেট-সিগার-তামাক-গুটকা বর্জিত দেশ গড়ার স্বপ্ন এবারও অব্যাহত। সবগুলোরই দাম বাড়ছে! ধোঁয়া ছাড়ুন (মানে ত্যাগ করুন আর কী)! 
মেক ইন ইন্ডিয়া
দাম বাড়ছে ব্র্যান্ডেড পোশাকেরও। এক হাজার টাকার বেশি হলেই পোশাকের দামে বসবে কর। অথচ এখন কোনও ভাল পোশাক কিনতে গেলে তার দাম হাজার ছাড়িয়ে যাবেই। তা বলে কি স্টাইলিশ পোশাক পরা ছেড়ে দেবেন? মোটেই না। একটু বুদ্ধি খাটালেই বাজেটের মধ্যে ফ্যাশন করতে পারেন।
রেডিমেড পোশাক ছেড়ে ভাল দরজির খোঁজ করুন। তারপর খাদির দোকান বা হ্যান্ডলুম হাউস থেকে থান কাপড় কিনুন। আগে কেনা যে পোশাকের মাপ আপনার সবচেয়ে ভাল হয়, সেটার মাপের অন্যান্য পোশাক দরজির কাছ থেকে তৈরি করিয়ে নিন। 
খাদির দোকানে বেশির ভাগ সুতির কাপড়ের দাম ৮৫ থেকে ২২৫ টাকা প্রতি মিটার। শার্ট বানাতে দেড় মিটারের বেশি কাপড় লাগে না। কুর্তি তৈরি করতে পড়ে দু’মিটার। ট্রাউজার্স বানাতেও তাই। সালোয়ার বা পালাজো বানাতে আড়াই থেকে তিন মিটার লাগতে পারে। নিজের বাজেট অনুযায়ী কাপড় পছন্দ করে দরজির কাছে দিয়ে দিন। মজুরি নিয়েও রেডিমেড পোশাকের চেয়ে অনেক কম পড়বে।
ইন্টারনেট ঘেঁটে নানা রকমের ডিজাইন বার করুন। কাপড় কেনার সময় একটু বুদ্ধি খাটিয়ে নানা রকম কাপড় কিনতে পারলে পরে সহজেই সেগুলো মিক্স অ্যান্ড ম্যাচ করে নতুন ডিজাইন তৈরি করতে পারবেন।
সোনা, রুপো, ইমিটেশন— সব রকম গয়নারই দাম বাড়ছে। তাই একটু অন্য ধরনের গয়না বেছে নিন। কাপড়, সুতো কিংবা টেরাকোটার গয়না কিনতে পারেন। 
দাম যখন বাড়ছে, তখন কেনাকাটার সময় একটু সতর্ক তো হতেই হবে। অনেক সময় সেল দেখলেই আমরা প্রচুর জিনিস কিনে ফেলি। কিন্তু বিলিং কাউন্টারে গিয়ে আসল সংখ্যাটা শুনে ঘাবড়ে যাই। কী করে এত বেশি বিল এল, তার হিসেব মেলাতে পারি না। মনে রাখা প্রয়োজন, যে সেলে কেনা পোশাকের উপর কিন্তু ভ্যাট নেওয়া হয়। তাই সেটা মাথায় রেখে হিসেব করবেন। সে ক্ষেত্রে কোন পোশাকটা সেলে কিনবেন, কোনটা নয়, তালিকা বানান।
অনলাইন কেনাকাটায় অনেক সময় ফায়দা বেশি। মাঝে মাঝেই বিশাল অঙ্কের ছাড় দেয় এই রিটেল সাইটগুলো। অ্যাপ ডাউনলোড করলে অনেক সময় বাড়তি ছাড়ও পাওয়া যায়। সেগুলো ভাল করে 
দেখে নিন।
ডেবিট বা ক্রেডিট কার্ডে কেনাকাটা করলে অনেক সময় বাড়তি ছাড় বা ‘ক্যাশব্যাক’এর সুবিধে মেলে। কোন ব্যাঙ্কের কার্ডে এই সুবিধে বেশি, তা আগে থেকে খেয়াল রাখুন। আপনার ব্যাঙ্কের কার্ডে ছাড়ের সুবিধে না থাকলেও পরিবারের অন্য কোনও সদস্যের কার্ড থেকে এই সুবিধে পাওয়া যেতে পারে। সে ক্ষেত্রে তাঁর কার্ড ব্যবহার করে অর্ডার করুন। পরে তাঁর অ্যাকাউন্টে টাকা ট্রান্সফার করে দিতে পারেন।